
פרוטוקול מס' 398
מישיבת ועדת העבודה והרווחה
מיום שני, ד' בכסלו התשס"ב (19 בנובמבר 2001) בשעה 10:00


סדר היום:

               הצעת חוק עבודת נשים (תיקון מס' 22) (שמירת זכויות ותק בעת חופשת לידה), התש"ס – 2000  - ח"כ עמיר פרץ


נכחו:

חברי הוועדה:

דוד טל					-  היו"ר
עמיר פרץ
גנדי ריגר

מוזמנים:	

לאה נוישול					-  רכזת המחלקה לעובדת השכירה, ההסתדרות
נגה בוטנסקי					-  ראש לשכת הקשר עם הכנסת, ההסתדרות
חזקיה ישראל				-  מנהל המחלקה לביטוח סוציאלי, התאחדות                                                                                  התעשיינים					
עו"ד מיכאל אטלן				-  משרד העבודה והרווחה
עו"ד יגאל שוהם				-  משרד המשפטים
עו"ד גלי עציון				-  נעמת
יוסי גווילי					-  הלשכה המשפטית, נציבות שירות המדינה
דודי שפירא					-  נציבות שירות המדינה
הלית כהן					-  שדולת הנשים
נילי בורשטיין				-  דוברת ח"כ עמיר פרץ

יועצת משפטית:			-  עו"ד ג'ודי וסרמן	

מנהלת הוועדה:			-  שירלי אברמי

קצרנית:			-  רעיה דש








הצעת חוק עבודת נשים (תיקון מס' 22) (שמירת זכויות ותק בעת חופשת לידה), התש"ס – 2000  - ח"כ עמיר פרץ


היו"ר דוד טל:

	בוקר טוב, אני מתכבד לפתוח את ישיבת ועדת העבודה, הרווחה והבריאות. על סדר-יומנו הצעת החוק של חבר-הכנסת עמיר פרץ, עבודת נשים, שמירת זכויות ותק בעת חופשת לידה. יסביר לנו כבודו מדוע נכון וראוי שהוועדה תתמוך בהצעה הזו. 

עמיר פרץ:

	אדוני היו"ר, חברי-הכנסת, אורחים, מדובר בהצעת חוק שמטרתה  להביא לכך שזכויות שקיימות בחלק גדול מההסכמים הקיבוציים לגבי נשים עובדות יהיו גם נחלתן של נשים עובדות שלא בהכרח קיבלו אותן מתוקף הסכם קיבוצי. מדובר על כך שלא תיווצר פגיעה ברצף זכויותיה של עובדת שיוצאת לחופשת לידה בכל התחומים שעליהם ממונה המעסיק, ולא ייווצר חלילה מצב שזכויות כלשהן, שבעיקרן נובעות מרציפות, ייפגעו. אני מבין, אדוני היו"ר, שיש להצעת החוק הזו הסכמת ממשלה, אני מניח שיש גם הסכמת המעסיקים.

היו"ר דוד טל:

אדוני יכול אולי לתת דוגמה איפה נפגעות זכויות אשה יולדת? מה, ברגע שהיא יולדת הרציפות מפסיקה וכתוצאה מכך נפגעות הזכויות שלה? 

עמיר פרץ:

הזכויות שלה עלולות למשל להיפגע בדמי הבראה שמגיעים לה לפי חישוב שנה. בדרך-כלל אני לא מעריך שיש מעסיק שאינו מעביר את זכויות הפנסיה בתקופה של שלושה חודשים, אבל בהחלט יכול להיות שבשוק הפחות מאורגן יש גם מעסיק שבשלושה חודשים האלה אינו מעביר את ההפרשות לפנסיה או לביטוח הלאומי. יכולה להיות פגיעה בצבירה של זכויות שקשורות לימי חופשה, כי הכל הרי מחושב לפי איזשהו תהליך של שקלול בסופו של דבר, וגם בנושא פיצויים עלולה להיות פגיעה – לפעמים גם אם יש פיצויים, שליש מהפיצויים לשנה גם הוא עלול לרדת לטמיון. כדי להסיר ספק - - -

היו"ר דוד טל:

		די לי בזה, אדוני, תודה רבה. אני מבין שהממשלה מסכימה, המעסיקים מסכימים, כולנו מסכימים. יש מישהו שיש לו השגות או הבהרות? 

מיכאל אטלן:

		יש לי הבהרה לפרוטוקול.

היו"ר דוד טל:

		בבקשה. 

מיכאל אטלן:

		חשוב להגיד שמדובר באמת רק בהבהרת המצב המשפטי ולא בתיקונו. סעיף 7 לחוק עבודת נשים, שמדבר על היעדרויות למיניהן, מפרט מתי היעדרות מסוימת פוגעת בוותק ומתי היעדרות אינה פוגעת בוותק. החוק מפרש, למשל, שחל"ת, חופשה ללא תשלום,  פוגעת ברציפות, ומזה בעצם יכולנו להבין, ותמיד פירשנו, שלעניין סעיף 6 חופשת הלידה אינה פוגעת ברציפות. אבל אם רוצים להבהיר, בבקשה. 

הלית כהן:

		מעבר לתמיכה בהצעת החוק, רציתי להעיר שאולי יש מקום  להוסיף את התיקונים האלה גם בחוקים הספציפיים, כמו שבצו ההרחבה הנוגע לדמי הבראה, למען הסר ספק, נאמר שחופשת הלידה נספרת לצורך צבירת הזכויות. בחוק חופשה שנתית זה לא מצוין באופן מפורש.

היו"ר דוד טל:

		את מדברת רק לגבי נשים, או בכלל?

הלית כהן:

		לגבי חופשת הלידה, שתיספר לצורך חישוב כמה ימי חופשה מגיעים לה.

היו"ר דוד טל:

		לא, הרי גם גבר יכול לצאת לחופשת לידה, השאלה היא רק מה יחול עליו ומה לא יחול עליו. האם זה יחול רק על נשים, או רק על גברים?

הלית כהן:

		גם על גברים. 

היו"ר דוד טל:

		אני מבין – עובד וגם עובדת. אז מה גברתי מבקשת?

הלית כהן:

		אני אומרת שאולי יש מקום להכניס גם בחוק חופשה שנתית, לדוגמה, את ההבהרה, שגם חופשת לידה נספרת לצורך זכאות לימי חופשה. 

ג'ודי וסרמן:

		די בהוראה הזאת.

מיכאל אטלן:

		נושא ההבראה אינו מוסדר בחוק. הוא מוסדר בצו ההרחבה. בואו נבחין בין הבראה ובין חופשה. חוק חופשה שנתית מסדיר את העניין לגבי חופשה. לגבי הבראה אין חוק, יש הסכם קיבוצי וצו הרחבה כללי, לכל המשק, ואי-אפשר לעשות בחקיקה תיקון לצו הרחבה. אפשר לבקש מהצדדים להסכם הקיבוצי שיבהירו בהסכם וירחיבו אותו. 

היו"ר דוד טל:

		טוב, רבותי, אני מודה לכם מאוד על ההבהרה. אני חושב שהחוק הוא נכון, ראוי, ויעטר את ספר החוקים של מדינת ישראל. אשר על כן אנחנו מאשרים אותו, נכון? גברתי, אנחנו צריכים לקרוא משהו, למען הפרוצדורה? כן? נקרא.


ג'ודי וסרמן:

	"הצעת חוק עבודת נשים (תיקון  מס' 21) (שמירת זכויות ותק בעת חופשת לידה), התשס"ב – 2001, תיקון סעיף 6: 1.  בחוק עבודת נשים, התשי"ד – 1954, בסעיף 6, בסופו יבוא: '(ט)  היעדרות מעבודה לרגל חופשת לידה לפי הוראות סעיף זה לא תפגע בזכויות התלויות בוותק אצל המעביד'".

היו"ר דוד טל:

	תודה גברתי. רבותי, מי בעד?

הצביעו דוד טל, עמיר פרץ, גנדי ריגר.

כולנו בעד, אין מתנגדים. אדוני יו"ר ההסתדרות, אני מודה לך מאוד על הצעת החוק, חן-חן. אני מודה לכולכם, הישיבה נעולה. 

הישיבה ננעלה בשעה 10:20





